**KELTETŐ PROGRAM – 2018**

**Társadalmi vállalkozás - Ötlet generálás - Ötlet tesztelés**

**Pályázati felhívás**

* **Hátrányos helyzetű, szegénységben/mélyszegénységben élő közösségekkel foglalkozik?**
* **Szívesen indítana társadalmi vállalkozást, hogy javítsa életminőségüket, de nem tudja hogyan fogjon hozzá?**
* **Tele van ötletekkel, de nem tudja melyik az igazi?**
* **Sok éve végez értékes társadalmi munkát, és szeretné, ha szervezete vállalkozási bevételre is szert tudna tenni?**

**Ha a fenti kérdésekre igennel válaszolt, akkor a Keltető program Önre vár!**

**Mi a Keltető program?**

Társadalmi vállalkozás ötletek generálásához, teszteléséhez nyújt segítséget olyan szervezetek vagy informális csapatok számára, akik hátrányos helyzetű, szegénységben/mélyszegénységben élő közösségekkel dolgoznak.

**Miért indítottuk el a programot?**

Azért, hogy piaci alapon működő és fenntartható társadalmi vállalkozási ötletek szülessenek, melyek megvalósításával hosszú távon ezen közösségek életét javíthatjuk.

**Kiknek?**

Olyan non-profit **szervezetek vagy informális csapatok** jelentkezését várjuk, akik:

* Hátrányos helyzetű, szegénységben/mélyszegénységben élő közösségeket[[1]](#footnote-1) segítenek.
* Szeretnének társadalmi vállalkozást indítani.
* Nincs üzleti ötletük, vagy sok ötletük van, de nem érzik elég erősnek azokat vagy nem tudják melyiket válasszák.

Legfeljebb 6 sikeresen pályázó szervezet nyerhet felvételt, melyek megfelelnek a kritériumoknak[[2]](#footnote-2) és a pályázatukat **2018.04.20-ig elektronikusan** benyújtják.

**Mit tartalmaz a program?**

A program 4x1 nap workshopot és szakmai mentorálást nyújt.

**Miben fejlődhetek?**

* A szervezetek képessé válnak áttekinteni szervezeti erősségeiket, erőforrásukat.
* Üzleti ötleteket tudnak generálni.
* Az ötleteket értékelni tudják, hogy kiválasszák a legjobbat.

**Mi vár rám a program zárultával?**

A Badur Alapítvány a legígéretesebb vállalkozási ötletek esetében a szervezet /csapat igényeire személyre szabottan:

* Az ötlet teszteléséhez **pénzügyi támogatást** nyújt, *vagy*
* **További szakmai támogatást, mentorálást** nyújt**,** *vagy*
* **Szakmai tanulmányutat finanszíroz**, *vagy*
* **Meghívja a csapatot** az [Ugródeszka](http://www.badurfoundation.org/project-details/springboard-programme-2018) 2019 programba, melynek segítségével elkészíthetik a vállalkozás komplett üzleti tervét, *vagy*
* A vállalkozás beindításához **induló tőkét** biztosít.

**Kik?**

**Megvalósító**: A [Badur Alapítvány](http://www.badurfoundation.org/) (1) társadalmi vállalkozások, (2) oktatási programok, illetve (3) innovatív technológiák támogatásával, fejlesztésével hátrányos helyzetű, szegénységben/mélyszegénységben élő közösségek életminőségét hivatott javítani. A londoni székhelyű alapítvány az Egyesült Királyságban, Laoszban és Magyarországon van jelen és működik együtt helyi vagy regionális civil szervezetekkel.

**Szakmai partner:** [SIMPACT Nonprofit Kft](http://www.simpact.hu)., társadalmi vállalkozások és civil szervezetek fejlesztésére szakosodott, üzleti és nonprofit tapasztalattal egyaránt rendelkező tanácsadókból álló, öt országban tevékenykedő szervezet. Hazánkban – többek között – a SEEDS program szakmai partnereként 68 társadalmi vállalkozás fejlesztésében vesz részt, regionálisan az ERSTE Foundation Roma Partnerségének implementációs partnere.

**Hogyan lehet pályázni?**

Az **[itt](http://www.badurfoundation.org/project-details/hatchery-programme-2018)** letölthető adatlapot és kérdőívet kell kitölteni, és a **judit.koppany@badurfoundation.org** email címre elküldeni az alábbi mellékletekkel együtt. Az email tárgyába kérjük, írják bele: **Keltető 2018 – pályázat**.

**Beadási határidő: 2018. április 20.**

**Beadandó dokumentumok:**

* **Pályázati adatlap**
* **Vezetői kérdőív**
* **Éves beszámoló (ha rendelkezik vele a csapat)**
* **Adatvédelmi Nyilatkozat(ok)**

A pályázók kiválasztása két körben történik majd:

1. kör: Írásos pályázatok értékelése
2. kör: Skype/telefonos interjú – esetlegesen személyes/helyszíni interjú

**Kapcsolat, további információ.**

Koppány Judit, [judit.koppany@badurfoundation.org](mailto:judit.koppany@badurfoundation.org) +36 1 487 8036.

***Kérjük, küldje tovább a pályázati lehetőséget olyan ismerőseinek, barátainak, üzleti kapcsolatainak, akiket érdekelhet!***

# MELLÉKLET

# Társadalmi vállalkozás fogalma

Az olyan fenntartható vállalkozási tevékenységet tekintjük társadalmi vállalkozásnak, mely alapvetően egy társadalmi probléma megoldására jött létre. Jelen pályázat keretein belül olyan ötletgazdákat keresünk, akiknek a munkája középpontjában a **hátrányos helyzetű, szegénységben/mélyszegénységben élő közösségekben elért társadalmi hatás** áll, de emellett a csapatok elkötelezettek a **piaci orientáció és a hosszú távú fenntarthatóság** iránt is.

# Célcsoport

A Keltető program a Badur Alapítvány missziójával összhangban, olyan társadalmi vállalkozások, ötletek kidolgozását támogatja, melyek végső kedvezményezettjei halmozottan hátrányos helyzetű közösségek tagjai.

A halmozottan hátrányos helyzetű közösségek tagjai jellemzően:

- alacsony iskolai végzettségűek, minőségi oktatáshoz való hozzáférésük korlátozott;

- munkaerőpiaci helyzetük kiszolgáltatott (az elsődleges munkaerőpiacról kiszorultak, tartósan munkanélküliek, inaktívak, alkalmi vagy tartósan alacsony jövedelemből élnek);

- nagyobb arányban tartoznak a roma kisebbséghez.

Ezeket a közösségeket súlyos anyagi depriváció jellemzi, és tagjai társadalmi-gazdasági és infrastrukturális szempontból elmaradott, illetve jelentős munkanélküliséggel sújtott településen, településrészen élnek.

# Elvárt társadalmi hatás

Olyan pályázók jelentkezését várjuk, akik majdan a vállalkozás révén a **hátrányos helyzetű, szegénységben/mélyszegénységben élő** közösségeket a következő mód(ok)on kívánnak segíteni:

* Közvetlen **munkahelyteremtés**,
* **Fenntartható jövedelemszerzési lehetőség** biztosítása (a közösség tagjainak számottevő kiegészítő jövedelemhez való juttatása),
* A **nyílt munkaerő-piacon való elhelyezkedés segítése** (pl. foglalkoztathatóság növelése készségfejlesztés révén, munkahely-közvetítő szolgáltatások nyújtása),
* **A közösség** **életminőségének javítása** (pl. olyan technológiai megoldások, szolgáltatások bevezetése, melyek égető társadalmi problémákra kínálnak megoldást. Az orvosolni kívánt problémák lehetnek rosszabb lakásminőség, energiaszegénység, alapvető javakhoz való elégtelen hozzáférés stb.),
* A **vállalkozásból származó profit társadalmi célokra, közösségfejlesztésre való fordítása** (pl. oktatási programok finanszírozása a nyereségből).

# Szervezeti megkötések

A társadalmi vállalkozások számos jogi formát ölthetnek; jelen pályázat keretében a következő formákban működő kezdeményezések jelentkezését fogadjuk el**:**

Magyarországon bejegyzett **civil szervezetek** (alapítvány, egyesület), melyek **legalább** **2 éves tapasztalattal** rendelkeznek a közösség támogatásában, fejlesztésében, és új vállalkozást szeretnének indítani, vagy egy meglévő üzleti tevékenységet fejleszteni/bővíteni hosszú távú társadalmi hatás elérése érdekében;

Magyarországon bejegyzett **nonprofit gazdasági társaságok,** valamint **szociális szövetkezetek**, melyek **legalább 2 éves tapasztalattal** rendelkeznek a közösség támogatásában, és új vállalkozást szeretnének indítani, vagy egy meglévő üzleti tevékenységet fejleszteni/bővíteni hosszú távú társadalmi hatás elérése érdekében;

Olyan **kezdeményezések**, melyek önálló jogi forma nélkül ugyan, de bizonyíthatóan fel tudnak mutatni **2 éves tapasztalatot** egy adott alacsony jövedelmű közösség segítésében, és van legalább 3 elkötelezett csapattag, akik legalább 2 éve dolgoznak együtt. Ebben az esetben a kezdeményezés vezetője **magánszemélyként** pályázhat, és a pályázattal vállalja, hogy legkésőbb 2018. december 31-iglétrehozza az adott üzleti modellnek leginkább megfelelő jogi formát.

A következő típusú szervezetek pályázatát ***NEM*** áll módunkban befogadni: hittérítéssel foglalkozó szervezetek, nemzetközi szervezetek autonómiával nem rendelkező hazai képviseletei, illetve politikai pártokkal, politikai kampánnyal, pártok képviselőivel/tagjaival, alkohollal, dohányzással, fegyverekkel, rasszizmussal és erőszakkal kapcsolatba hozható szervezetek.

# Mérföldkövek:

|  |  |
| --- | --- |
| **Dátumok** | **Mérföldkövek** |
| 2018. 04.20. | Pályázatok beadási határideje |
| 2018.04.23. - 05.11. | Pályázatok értékelése (1. és 2. kör) |
| 2018. 05. 18. | A programban résztvevő (max.) 6 szervezet kiválasztásának véglegesítése |
| 2018. 06. 05.  2018. 06. 28.  2018. 09. 13.  2018. 10. 04. | Workshopok (4x 1 nap) - tervezett dátumok |
| 2018. 11. 08. | Végső prezentáció a Badur Alapítvány előtt |
| 2018. 11. 16. | Badur Kuratóriuma kiválasztja a nyertes(eke)t |

# A kiválasztás szempontjai

**Workshop résztvevőinek kiválasztása**

Az alábbiakban felsorolt kritériumok alapján, legfeljebb **6 pályázót** választunk ki az összes beérkezett pályázatból, akik részt vehetnek a workshopokon:

* *A pályázó motivációja és elkötelezettsége a Badur Alapítvány és a SIMPACT programjában való részvételre*

Lelkes és motivált pályázókat keresünk, nekik szeretnénk segítséget nyújtani, mert hisszük, hogy a szenvedély a társadalmi vállalkozások sikerének fontos eleme.

* *Sokszínű, hozzáértő, önfejlesztésre nyitott csapat*

Olyan csapattagokokat keresünk, akik szívesen sajátítanák el az üzleti szemléletet. Fontos, hogy merjenek kalkulált kockázatot vállalni, legyenek képesek sikeresen véghezvinni egy projektet, legyőzve a nehézségeket és kihívásokat. Olyan embereket keresünk, akik gyakorlatiasak, rendelkeznek vezetői képességekkel, ambiciózusak és elkötelezetten keresik a megoldást egy konkrét társadalmi problémára.

* *Beágyazottság a helyi közösségbe - bizonyítható társadalmi hatással, esetleg számszerűsíthető pénzügyi eredménnyel*

Olyan szervezeteket jelentkezését várjuk, melyek legalább 2 éves tapasztalattal rendelkeznek legalább egy **hátrányos helyzetű, szegénységben/mélyszegénységben élő** közösség segítésében, jó kapcsolatot ápolnak a helyi közösség tagjaival, ismerik annak dinamikáját. A közösségben végzett munka eredményeit ezért érdemes lényegre törően és minél inkább számszerűsítve bemutatni a pályázatban. Előnyben részesítjük azokat a szervezeteket, melyek stabil pénzügyi helyzetben vannak.

1. Részletekért lásd a mellékletet. [↑](#footnote-ref-1)
2. Részletekért lásd a mellékletet. [↑](#footnote-ref-2)